《咏古十六首 其五》
宋代·华镇

昔在战国时，吴生固多奇。弱鲁偶以将，彊齐不能支。

聿来守西河，纵横各有施。黔首乐无贰，财用日以滋。

士卒思致命，官事咸允釐。韩赵既来宾，秦人怯东窥。

魏郊昔多垒，中外安且熙。当时计其功，谁复相等夷。

盛德乃不器，中智各有宜。由来秉国钧，不类提军绥。

论列谩纷错，至当难重违。桓桓盖世气，低徊下卑辞。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。